U siječnju je u Hrvatskoj inflacija dosegnula 5,2% na godišnjoj razini, što je manja stopa rasta potrošačkih cijena nego što se očekivalo, ali najviša od listopada 2008., pokazuju podaci Državnog zavoda za statistiku. U siječnju su cijene dobara i usluga za osobnu potrošnju u prosjeku bile više za 0,1% u odnosu na prosinac, a 5,2% u odnosu na lanjski siječanj. Riječ je o ubrzanju inflacije, koja je mjesec prije iznosila 4,7% na godišnjoj razini. To je posljedica ukidanja nulte stope PDV-a početkom godine i rasta cijena energenata.



Premda visoka, to je malo niža stopa inflacije nego što se očekivalo. Ako iz indeksa potrošačkih cijena izuzmemo cijene energije, godišnja stopa rasta iznosila je 3,6%, a ako uz energiju izuzmemo i prehranu, potrošačke su cijene porasle za 2,1% godišnje, što je ubrzanje rasta cijena, navode analitičari Raiffeisenbank Austrije u osvrtu na izvješće DZS-a. U siječnju su, u odnosu na prethodni mjesec, cijene dobara ostale nepromijenjene, dok su cijene usluga porasle za 0,7%.



Promatrano po glavnim skupinama prema namjeni potrošnje, u siječnju su, u odnosu na prosinac, najviše porasle cijene komunikacija, 1,8%, dok su cijene prehrane i bezalkoholnih pića, u što su uključene cijene svježeg voća i povrća, ojačale 1,5%. Slijede cijene zdravstva s rastom od 1,1%, pa cijene stanovanja, vode, energije, plina i drugih goriva, što uključuje i centralno grijanje, koje su porasle 0,7%. Cijene ostalih dobara i usluga ojačale su 0,3%, dok su cijene alkoholnih pića i duhana, cijene pokućstva, opreme za kuću i redovitog održavanja porasle blagih 0,1%. Istodobno su cijene prometa, koje uključuju cijene goriva za osobna vozila, ostale nepromijenjene na mjesečnoj razini, kao i cijene rekreacije, kulture, obrazovanja te ugostiteljskih usluga. U siječnju su, u odnosu na prethodni mjesec, pale samo cijene odjeće i obuće, i to za 9,8%, što je posljedica sezonskih sniženja.



Na godišnjoj su razini najviše, 14,3%, porasle cijene stanovanja, vode, energije, plina i drugih goriva. S rastom od 6,2% slijede cijene prehrane i bezalkoholnih pića, dok su cijene alkoholnih pića i duhana porasle za 5,0%. Cijene zdravstva ojačale su 3,4%, a s rastom od 2,8% slijede cijene rekreacije i kulture, cijene pokućstva i opreme za kuću, kao i ostalih dobara i usluga.

U segmentu prometa, cijene su na godišnjoj razini porasle za 2,7%, dok su cijene ugostiteljskih usluga ojačale za 2,5%. Cijene komunikacija porasle su u siječnju, u odnosu na isti lanjski mjesec, za 1,1, a cijene obrazovanja za 0,4%. Pad na godišnjoj razini zabilježile su samo cijene odjeće i obuće, i to za 4,7%.